Cod Galben de alertă meteo de la ANM. Care sunt regiunile vizate din această noapte?
Este Cod Galben în România de la ANM. Cu toate că astăzi, 24 martie, va fi o vreme frumoasă şi caldă în unele regiuni, alte zone din ţară vor fi sub alertă meteo peste câteva ore.
Mai precis, vor fi ninsori şi vânt puternic, cu viteze de până la 90 km/h, în regiunile de munte. Atenţionarea vizează şi alte regiuni, unde se vor înregistra intensificări ale vântului, cu viteze de cel mult 65 km/h.
Codul Galben emis de ANM este valabil în intervalul 25 martie, ora 02:00 – 25 martie, ora 20:00.
În Carpații Meridionali și în Carpații de Curbură, vor predomina ninsorile și se va depune strat de zăpadă, local mai consistent.
Vântul va prezenta intensificări, cu viteze mai mari în zona înaltă (în general la peste 1700 m) unde rafalele vor depăși 80…90 km/h, viscolind ninsoarea și determinând reducerea vizibilității, potrivit ANM.
Pe parcursul zilei de luni (25 martie) în Dobrogea, estul Munteniei, sud-estul Moldovei, vestul și sudul Olteniei și în sudul Transilvaniei vântul va prezenta intensificări cu viteze în general de 55…65 km/h.
Informare meteo de duminică dimineaţă până luni seară
O altă informare meteorologică, de data aceasta fără vreun cod de pericol, vizează intervalul 24 martie, ora 10:00 – 25 martie, ora 20:00.
În intervalul menționat, temporar va ploua local moderat cantitativ în centrul, sudul și estul teritoriului și se vor acumula cantități de apă de 10…15 l/mp.
În special pe parcursul nopții de duminică spre luni (24/25 martie) în Muntenia, Dobrogea și sudul Moldovei pe arii restrânse se vor înregistra 25…30 l/mp. Vor fi mai ales averse, însoțite izolat de descărcări electrice.
La munte vor fi precipitații mixte pe parcursul zilei de duminică, apoi vor predomina ninsorile și se va depune strat de zăpadă. Trecător se vor semnala precipitații mixte, pe arii restrânse și în Transilvania și nordul Dobrogei.
Vântul va avea local și temporar intensificări, cu rafale în general de 40…50 km/h, iar în zona montană de 60…70 km/h.
Se va produce brumă în noaptea de duminică spre luni în vestul și nord-vestul teritoriului, iar în noaptea de luni spre marți în special în regiunile intracarpatice și în zona deluroasă din sud.